text: Snebyger giver glatte veje i morgentrafikken
  07 februar 2017 kl. 05.40
  Der er snebyger i luften tirsdag morgen - og det vil kunne mærkes i morgentrafikken. Motorvej E45 mellem Horsens og Vejle er sneglat til morgen, hvor det generelt vil tage lidt længere tid at komme frem.
  Snebygerne vil tirsdag komme og gå. Tilsyneladende er der mest sne mod nord, hvor der i nattens løb omkring Horsens, Hedensted og Vejle  er faldet nogle få centimeter sne.
  - Der er fnug i luften her i Esbjerg - men ikke noget, der har givet trafikale problemer eller uheld i nat, siger vagtchef Claus Skovgaard, Syd- og Sønderjyllands Politi, tirsdag morgen til TV SYD.
  Heller ikke Sydøstjyllands Politi har trods sneen i området meldinger om glatføreuheld i nattens løb.
  Senere tirsdag morgen er en bil kørt af sporet på Esbjerg -motorvejen i vestgående retning.
  MTV E20 - der er ryddet op på MTV og alle vognbaner er farbare. Der er tæt trafik på stedet. 1 kørt til check på sygehuset. #politidk
  
  Uheld på MTV E20 - vi opfordrer til, at finde alternativ rute - evt. via afk. Bramming. Vi arbejder stadig på stedet. #politidk
  
  Ifølge DMI bliver tirsdagsdøgnet  mest skyet med lidt sne af og til, og stedvis kan snefaldet i perioder blive lidt mere kraftigt - måske med lokal snefygning.
  Temperaturer mellem frysepunktet og 3 graders frost. Jævn til frisk vind fra øst og nordøst som ved kysterne i perioder stedvis kan blive til hård vind.
  I det Syd- og Sønderjyske er vejvæsenet ude med saltbøssen. Kør efter forholdene. #politidk
  
  